SKRIFTLIG FORESPØRGSEL E-3778/02

af Patricia McKenna (Verts/ALE) til Kommissionen

(23. december 2002)

Om: Drogheda Business Development Centre, Irland

Efter at Kommissionen i februar 2002 havde afgivet svar på min forespørgsel E-3325/01(1) solgte Drogheda Business Development Centre Ltd. (DBDC) i oktober 2002 de lokaler, som EU oprindeligt havde ydet støtte til med henblik på oprettelse af et center for virksomhedsudvikling, selv om denne støtte senere blev frigjort af den irske regering. De nuværende syv private ejere af DBDC hævder, at de ikke vil få nogen fordel af dette salg, selv om nettooverskuddet herfra andrager mindst 2 mio. euro. Staten har kun truffet få om nogen kontrolforanstaltninger for at undgå misbrug af disse midler nu eller fremover. Der synes ikke at have været gjort indsigelse mod salget, selv om der i henhold til aftalen om støtte strengt taget krævedes en forudgående tilladelse hertil, som DBDC dog undlod at søge om. Alt dette er sket, selv om jeg selv og andre har henledt vicepremierministerens, finansministerens og justitsministerens opmærksomhed på disse alvorlige spørgsmål.

Mener Kommissionen, at dette er den korrekte måde at anvende EU's generøse støtte til lokaludvikling på? Kan Kommissionen oplyse, hvorfor OLAF ikke har gjort noget seriøst forsøg på at undersøge disse aktiviteter, selv om det er blevet fuldt underrettet om sagen? Kan Kommissionen venligst oplyse, hvorfor man i det oprindelige svar undlod at nævne, at midlerne var blevet frigjort, og generelt kun kom med få informationer?

Vil Kommissionen nu insistere på, at OLAF undersøger sagen?

(1) EFT C 160 E af 4.7.2002, s. 97.

Svar afgivet på Kommissionens vegne af Michel Barnier

(30. januar 2003)

Projektet Drogheda Enterprise Centre startede i 1995 med en gennemførlighedsundersøgelse foretaget af den lokale gruppe Enterprise Centre for Drogheda Committee, senere kendt som Drogheda Business Development Centre (DBDC).

I 1998/1999 blev der stillet offentlige midler til rådighed for det egentlige projekt gennem programmet for lokal by- og landdistriktsudvikling med et tilskud fra Den Europæiske Fond for Regionaludvikling (EFRU) på 63 500 EUR og gennem EF-initiativet Interreg II med et EFRU-tilskud på 158 717 EUR.

Projektet blev aldrig til et fungerende virksomhedscenter, hvilket hovedsagelig skyldes yderligere omkostninger ved at gøre det fuldt operationelt. Dette blev konstateret i en kontrolrapport fra den kontrolenhed for EFRU og Samhørighedsfonden, der blev oprettet af de nationale myndigheder i henhold til Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene(1).

Som følge deraf fjernede ministeriet for erhverv og beskæftigelse EF-elementet fra finansieringen og erstattede det med rent nationale offentlige midler i 2001. Hensigten var at frigøre midlerne til eventuel anvendelse andetsteds. Ved denne foranstaltning sikredes det, at EF's finansielle interesser blev beskyttet. Da der således ikke stod nogen EF-midler på spil, var det ikke længere relevant at involvere Det Europæiske Kontor for Bekæmpelse af Svig.

De irske myndigheder, der nu er eneansvarlige for projektet, har underrettet Kommissionen om, at centrets ejere og det ministerium, der administrerede midlerne gennem Louth County Enterprise Board, er blevet enige om, at lokaliteterne skal sælges og provenuet anvendes til at købe et nyt virksomhedscenter med eventuelle overskydende midler, der er doneret til Drogheda Borough Council til gavn for indbyggerne i Drogheda.

Myndighederne har bekræftet, at de oprindelige lokaliteter er blevet solgt og nye lokaliteter købt, der nu fungerer som virksomhedscenter og allerede har et antal lejere. De resterende elementer i aftalen vedrørende anvendelsen af overskydende midler er under gennemførelse.

(1) EFT L 290 af 23.10.1997.